Лисистрата/4
DRUGA POJAVA
Hor žena, hor staraca
 
HOROVOĐA ŽENSKOG HORA 
O žene, čini mi se, vidim silan dim i paru 
gde kuljaju ko požar da je. Brže pohitajmo 
HOR 
Strofa 
Leti, leti, Nikodika, 
pre no planu Kalika nam 
i Kritila usred plama, 
slomiće ih tvrdi zakon 
i staraca besna ludost! 
Al' ja se bojim ovog: moja pomoć zakasniće 
u ranu zoru baš sam mogla napunit, 
na česmi, sve u gužvi, graji i lonaca zveci; 
sve se gurah kroz robinje 
i robove žigosane, 
hitro krčag ja podigoh 
i drugama skokom stigoh, 
i da ne bi izgorele, 
nosim vodu da pomognem. 
Antistrofa 
Doznah da su mrki starci 
sa kladama pošli amo, 
ko kupalo da će spremit, ‐ 
tri talanta svako nosi, 
i rečima strašnim prete 
nevaljale da žene ognjem treba izgoreti. 
(Okrenuvši se kipu Atene) 
Al' ja ih, boginjo, u plamu nikad ne videla 
no spasle Heladu i nas od besnila i rata 
Zato dom ti zauzeše, 
sjajnošljema zaštitnice. 
U pomoć te zovem sada, 
o Tritonko saveznice! 
Htedne l' spalit muž ih koji, 
i ti s nama vodu nosi! 
(Postave se u red sa kovama u rukama) 
HOROVOĐA ŽENSKOG HORA 
(Obraćajući se muškom horu) 
Ej, stani! Zašto ovo? O vi, srditi zločinci! 
Ta nikad ne bi činili to ljudi dobri, sveti! 
HOROVOĐA MUŠKOG HORA 
To nevaljalstvo preko svake nade ugledasmo! 
Roj žena evo istrča da vrata u grad brani. 
(Hor staraca se povlači) 
HOROVOĐA ŽENSKOG HORA 
Vi strahujete od nas? Čini vam se mnogo 
nas je! Ni hiljaditi deo od nas vi još ne vidite! 
HOROVOĐA MUŠKOG HORA 
Ej, Fedrija, toliko zar da brbljaju nam ove? 
Zar nije trebalo da neko budžu o njih slomi? 
HOROVOĐA ŽENSKOG HORA 
Sad kove na tle i mi spustimo da, ako neko 
na mene digne ruku, ruke slobodne mi budu! 
(Ostave kove) 
HOROVOĐA MUŠKOG HORA 
Ej, da ih čovek dvaput‐triput po gubici derne! 
Ko Bupala, zacelo ne bi više blebetale! 
HOROVOĐA ŽENSKOG HORA 
Gle, neka derne ko! Tu stojim. Ja ti obraz 
pružam! Al, neće te za muda druga kučka uhvatiti. 
HOROVOĐA MUŠKOG HORA 
Ne umukneš li, kožu staru skinuću ti ćulom! 
HOROVOĐA ŽENSKOG HORA 
De, priđi samo! Prstom se dotakni Stratilide! 
HOROVOĐA MUŠKOG HORA 
A šta ćeš smrvim li te šakom? Šta mi možeš 
onda? 
HOROVOĐA ŽENSKOG HORA 
Ta pluća ću ti izgristi i drob ti izvaditi! 
HOROVOĐA MUŠKOG HORA 
Od Euripida nema pesnika ti mudrijega! 
Bestidnijeg na zemlji nema stvora no su žene. 
HOROVOĐA ŽENSKOG HORA 
Rodipa, kove svoje opet brzo podignimo! 
HOROVOĐA MUŠKOG HORA 
A šta si, bogu mrski stvore, s vodom amo 
došla? 
HOROVOĐA ŽENSKOG HORA 
A šta si, živi lešu, s ognjem ti? Da sebe 
spališ? 
HOROVOĐA MUŠKOG HORA 
Ja? Lomaču da naložim i tvoje spalim druge 
HOROVOĐA ŽENSKOG HORA 
A ja da lomaču ti mogu ovom gasit vodom. 
HOROVOĐA MUŠKOG HORA 
Ti gasit moju vatru? 
HOROVOĐA ŽENSKOG HORA 
Delom brzo pokazaću. 
HOROVOĐA MUŠKOG HORA 
(mašući zubljom) 
Ja ne znam da l’ bih odmah ovom zubljom 
spalio te! 
HOROVOĐA ŽENSKOG HORA 
Ukoliko si prljav, kupalo pripremiću ti! 
HOROVOĐA MUŠKOG HORA 
Ti meni, gade, kupalo? 
HOROVOĐA ŽENSKOG HORA 
I to ko mladoženji! 
HOROVOĐA MUŠKOG HORA 
Da l’ čuste koliko je drska? 
HOROVOĐA ŽENSKOG HORA 
Slobodna sam žena! 
HOROVOĐA MUŠKOG HORA 
Zavezaću ti drska usta! 
HOROVOĐA ŽENSKOG HORA 
Prestaćeš da sudiš! 
HOROVOĐA MUŠKOG HORA 
Zažegni kosu njenu! 
HOROVOĐA ŽENSKOG HORA 
Sad na poso, Aheloju! 
(Izliju vodu na starce) 
HOROVOĐA MUŠKOG HORA 
Ah, jadan! 
HOROVOĐA ŽENSKOG HORA 
Beše l' toplo ti? 
NOROVOĐA MUŠKOG HORA 
To toplo? (Opet liju vodu) 
Prestaj! Zašto to? 
HOROVOĐA ŽENSKOG HORA 
Ja zalih te da napupiš! 
HOROVOĐA MUŠKOG HORA 
Al' već sam suv i dršćem sav. 
HOROVOĐA ŽENSKOG HORA 
Kad vatre imaš, idi, sam se zagrej i osuši! 
(Dolazi član Saveta s dva policajaca)    
 

Лисистрата